बालगोपाल अयोग्य
राष्ट्रिय टिमको मुख्य प्रशिक्षकको भूमिका निर्वाह गरेपछि पनि यू–२३ टिमको जिम्मेवारी लिएका बालगोपाल महर्जन उच्च तहको युवा कार्यक्रम (हेड अफ इलाइट युथ प्रोग्राम) प्रमुखका लागि अयोग्य भएका छन् ।
काठमाडौँ — राष्ट्रिय टिमको मुख्य प्रशिक्षकको भूमिका निर्वाह गरेपछि पनि यू–२३ टिमको जिम्मेवारी लिएका बालगोपाल महर्जन उच्च तहको युवा कार्यक्रम (हेड अफ इलाइट युथ प्रोग्राम) प्रमुखका लागि अयोग्य भएका छन् ।उक्त पदका लागि व्यक्तिगत विवरण बुझाएका उनी अन्तर्वार्ता दिन भन्दै आइतबार सातदोबाटोस्थित एन्फा कम्प्लेक्स पुगेका थिए । तर, एन्फाले उनलाई राष्ट्रिय खेलकुद परिषदको कर्मचारी भएकाले उक्त पदका लागि अयोग्य रहेको भन्दै फर्काइदियो ।बंगबन्धु गोल्डकप २०१६ मा नेपाली राष्ट्रिय टिमले उपाधि जित्दा उनी कार्यबाहक मुख्य प्रशिक्षक थिए । साफ च्याम्पियनसिपमा समेत नेपाली टिम सम्हालेका उनले १३ औं दक्षिण एसियाली खेलकुद (साग) मा नेपाली यू–२३ टिम हेर्ने जिम्मेवारी पनि पाएका छन् ।उक्त पदमा नवीन महर्जन, राजेन्द्र सिलाकार, छिरिङ लोप्साङ गुरुङले पनि आवेदन दिएका थिए । एन्फाले उनीहरूको भने आइतबारै अन्तर्वार्ता लियो । एएफसी ए डिप्लोमा वा ए लाइसेन्स गरेकालाई योग्य हुने भनिएको उच्च तहको युवा कार्यक्रम प्रमुखले एन्फाको युवा फुटबल विकासका सम्पूर्ण गतिविधि सम्हाल्ने जनाइएको छ ।